Mikuš, Jozef, poslanec NR SR (2014-12-12):
Ďakujem pekne. Vážená pani predsedajúca, vážené kolegyne, kolegovia, dovoľte mi len veľmi stručne a krátko sa vrátim opäť k tej téme a k tým faktom, ktoré viedli skupinu 46 poslancov k návrhu na odvolanie ministra dopravy Jána Počiatka. Vzhľadom k tomu, že niektorí kolegovia, hlavne zo SMER-u teda, hovoria, že sa tu politizuje problém, budem sa držať v určitej fáze, teda do určitej fázy môjho príhovoru len faktov. A z toho poviem svoj názor a prečo si myslím, že pán minister by mal odstúpiť, resp. mal by byť odvolaný. Napriek tomu, že tu už bolo povedané veľa, nedá mi, musím sa vrátiť do minulosti a veľmi kratučko to zrekapitulovať, pretože som presvedčený, že tento problém, ktorý dobehol vládnu stranu SMER teraz a ktorý si spôsobila ona v rámci prvej Ficovej vlády, je nešťastný, škandalózny, netransparentný, môžme to nazvať, ako chceme, ja ho nazvem len mýtny tender, ktorý, tak ako povedal pán minister na našich stretnutiach, bolo chybou, že nezahrňoval ten veľký mýtny tender, že nezahrňoval aj platbu palivovými kartami. Otázka prečo je nezodpovedaná a môžme sa len domnievať, prečo to tak nebolo. Ale fakt je, že urobil sa dodatok k zmluve a SkyToll prostredníctvom firmy Fleetpay túto službu zabezpečoval, v podstate zabezpečuje dodnes. Tuto je, tu je podľa môjho názoru kardinálny problém. A bolo zaujímavé sledovať potom následne, a preto som sa o to aj zaujímal, keď bola vypísaná verejná súťaž pred rokom, akým spôsobom sa štát s týmto vysporiada. Pretože táto zmluva je dodnes utajená, a chcem podčiarknuť, že ide o firmu schránkovú a ide o priame zadanie. Čiže to, akým spôsobom sa vtedy dospelo k podmienkam zmluvy, je dodnes utajené a bolo by dobré, keby to niekto zdôvodnil, prečo tak to bolo vtedy dohodnuté. My sme požiadali aj pána generálneho riaditeľa Národnej diaľničnej spoločnosti, aby tú zmluvu zverejnili. No, následne po kontrole Európskej komisie sa práve s týmto problémom musela Slovenská republika vysporiadať a začala sa s tým vysporadúvať Národná diaľničná spoločnosť minulý rok v októbri, keď vyhlásila predbežné verejné obstaranie na platbu mýta palivovými kartami vo výške 70 mil. eur; 70 mil. eur. O mesiac nato v riadnom verejnom obstaraní už to bolo síce s opciou 5 rokov 135 mil. eur. Toto sú stále fakty. Samozrejme, s nejakými konkrétnymi podmienkami verejnej súťaže súťaž prebehla a, čuduj sa svete, rok trvalo, kým došlo k vyhodnoteniu. K vyhodnoteniu došlo len nedávno, v novembri. Štyri dni po tom, ako sme odvolávali pána premiéra, v piatok. No, čo je dôležité. Dôležité je, že víťazom sa stala firma, ktorá je opäť schránkovou s neznámym vlastníkom, vznikla jeden deň pred dedlinom, alebo teda pred termínom podávania prihlášok, čiže vznikla takmer mesiac po predbežnom vyhlásení verejnej súťaže. Už sme tu dnes počuli z úst, neviem, pána ministra alebo pána podpredsedu vlády, neviem, že teda účelové firmy zakladať nie je nejaké prekvapivé. Takže dobre. Vyrobila sa účelová firma, ktorá vyhrala a ktorá nemohla splniť podmienky verejného obstarania, ktoré sú teda veľmi, veľmi komplikované. To je jeden fakt. Druhý fakt je, že súťaže sa zúčastnili dve firmy a na tom stretnutí s pánom ministrom sme sa dozvedeli, že teda to, to zabezpečenie splnenia podmienok verejného konania, samozrejme, nemohli zabezpečovať, ani jedna z týchto firiem, že za firmu víťaznú to zabezpečovala firma Fleetpay. Na otázku, kto zabezpečoval alebo kto zabezpečil splnenie podmienok pre firmu Kedros, sme sa dodnes nedozvedeli, pretože pán riaditeľ, generálny riaditeľ Národnej diaľničnej nám povedal, že pravdepodobne to je utajená, alebo teda utajená informácia osobná a nemôžu nám to zverejniť. Na otázku, aby nám to vyvrátil, že to nie je firma Fleetpay, sa tak nestalo ani dokonca tu dnes. To znamená, že faktom je, že súťaže o platbu palivovými kartami sa zúčastnila jedna firma Fleetpay cez dve firmy. Tá istá firma, ktorá zabezpečuje tieto služby od roku 2009, myslím, od roku 2010 reálne, tá istá, schránková, s neznámym vlastníkom, a ktorá získala vtedy tú zákazku priamym zadaním. A, čuduj sa svete, tie súťažné podmienky boli takmer navlas podobné. Toto sú fakty, toto nie sú ani dohady, ani nič, toto sú fakty. Z môjho pohľadu verejný funkcionár, ktorý rieši verejné financie a urobí takúto súťaž a táto súťaž skončí takto, ako skončila, že sa mu prihlási jeden, jeden súťažiaci cez dve firmy, ten istý, s ktorým mám problém, je dôvod na zrušenie verejného obstarávania a nepodpísanie zmluvy. Ak tak minister neurobí, tak je to dôvod na jeho odstúpenie. Čo je ešte podivnejšie, na mimoriadnom výbore pán minister veľmi vehementne obhajoval toto verejné obstaranie, pán generálny riaditeľ sa nedostal k slovu. Kto ste tam boli, tak to viete, čiže je evidentné, že vedel o súťaži, musel byť informovaný a jednoducho s tým súhlasí. Z môjho pohľadu toto je vecný dôvod, úplne vecný dôvod na to, aby pán minister zrušil tú zmluvu. Ak ju nezrušil a my sme žiadali ďalšie informácie, ktoré nič nenaznačovali, že by mohlo dôjsť k nejakej náprave, tak logicky príde návrh na odvolanie ministra. Druhý problém je, že, tak ako som spomínal, štyri dni predtým pri odvolávaní pána predsedu vlády tu predstavitelia SMER-u, jeden z ministrov povedal, že, samozrejme, SMER bojuje alebo chce zabrániť tomu, aby verejné zdroje čerpali schránkové firmy. Ak sa toto povie v nedeľu a v piatok sa vyhlási súťaž, kde vyhrá schránková firma, páni kolegovia zo SMER-u, nezdá sa vám logické, že zruším tú súťaž? Vtedy sa pripravoval zákon o verejnom obstarávaní v skrátenom legislatívnom konaní, vy ste ho schvaľovali, sme ho spolu schvaľovali. Nezdá sa vám to logické, že jednoducho s takouto firmou nemôžem podpísať zmluvu? Ak sa vám to zdá logické, mne nie. Podľa môjho názoru tá zmluva nesmie byť podpísaná, súťaž by mala byť zrušená. Ak nie, to je druhý dôvod, ktorý vidím na to, aby pán minister odstúpil. Potiaľto fakty. Teraz skúsim nejaké poznámky k tomu, čo tu zaznelo. Pán podpredseda vlády Kaliňák za vládu povedal, že dohad je, že keďže to bolo veľmi transparentné výberové konanie a nezúčastnili sa toho žiadne renomované firmy ani banky, je, že asi to nie je lukratívny biznis. To sme počuli cirka pred štyrmi hodinami. Nuž firma Fleetpay vo svojom hospodárení, vo svojich správach o hospodárení má takú ziskovosť, že ani jedna slovenská banka nemá ani nádej mať takú ziskovosť, ani náznak. Neviem, ako sú na tom svetové banky, ale ziskovosť Fleetpay je super, neuveriteľná, na úrovni nejakých 40-45 %. Čiže nemôže byť dôvod ten, že by do toho nešli firmy, lebo ten biznis nie je lukratívny. Ale je fakt, že do toho nešli. Tak prečo asi nešli? Tak ja skúsim povedať dohad: jednoducho nemohli splniť podmienky. Niečo tu hovoril aj pán kolega Hudacký, tie technické podmienky, niektoré sú finančné, niektoré, keď to nasplietame dokopy, tak asi to ani nevyjde, že by to mohla robiť jedna firma, museli by byť minimálne dve. No tak ktorá renomovaná nejaká firma sa bude spájať s niekým, lebo idem do tohto biznisu, to je možno jedna vec. Druhá vec je, dodnes nevieme, akým spôsobom by sa štát vysporiadal s firmou Fleetpay, resp. SkyToll, keby nevyhrala v pozadí v závere firma Fleetpay? Na toto sme odpoveď nedostali ani v NDS-ke, ani od pána ministra na mimoriadnom výbore. Ja som sa pána ministra pýtal vo faktickej, pýtam sa ešte raz, už tu sedí, ako bol pripravený štát na to, keby vyhrala teoreticky iná firma ako Fleetpay? To je dosť dôležitá otázka a dosť dôležitá odpoveď, aby sme si mohli povedať, ktorý dohad môže byť lepší alebo horší. Ja tvrdím, súťaž nemohla dopadnúť inak, len tak, že by vyhrala firma Fleetpay. A to museli vedieť všetci, ktorí by sa teoreticky prihlasovali do tej súťaže. Všetci. Hovorí sa tu o porušení zákona, nebol porušený zákon. Samozrejme, že nebol porušený zákon, keby bol porušený zákon, tak to riešia inštitúcie iné a nie parlament, my tu riešime politickú zodpovednosť. Ale už tu povedal, myslím, kolega vo faktickej, zadávateľ verejnej súťaže zadáva podmienky, on je zodpovedný za to, aké podmienky zadáva, a nemôže účastník nejaký teoretický, ktorý by sa chcel zúčastniť, on nemôže namietať, že túto tam nechcem mať, aby som mohol splniť alebo aby som niečo urobil. A všetko nasvedčuje tomu, že tie podmienky boli jednoznačne šité na jednu jedinú firmu, samozrejme, cez štyri firmy a schránkovú firmu na Cypre, tuto máme niekde schémy, na jednu jedinú firmu, ktorá to musela byť v tom. Firmu, ktorá bola a dodnes je schránková, ktorá uzavrela so SkyTollom utajenú zmluvu, alebo resp. dnes nie je zverejnená priamym zadaním. Pán minister mal konať, ak nekonal, musí čeliť odvolávaniu. A ak nebude konať, resp. ak nepovie, že by konal, tak budem hlasovať za jeho odvolanie. Ďakujem pekne. (Potlesk.)